P r e d k l a d a c i a   s p r á v a

	Správa o vyhodnotení plnenia úloh vyplývajúcich zo Schengenského acquis a návrh aktualizácie Schengenského akčného plánu Slovenskej republiky sa predkladá na základe bodu B.144 uznesenia vlády Slovenskej republiky č.1154 z 12.decembra 2001 ako úloha pre ministra vnútra v spolupráci s ministrom spravodlivosti s termínom na predloženie na rokovanie vlády SR do 30.júna 2002. Stanovený termín splnenia uvedenej úlohy bol zmenený na 30.septembra 2002. 	
	Správa o vyhodnotení plnenia úloh vyplývajúcich zo Schengenského acquis zachytáva obdobie vývoja Schengenského acquis od roku 1999, keď boli Radou EÚ prijaté ako súčasť komunitárneho práva prvé predpisy definujúce právny základ Schengenského acquis. Následne Ministerstvo vnútra Slovenskej republiky vypracovalo svoje prvé dokumenty s cieľom  stanovenia úloh potrebných na implementáciu Schengenského acquis. 
	Na rozdiel od informácie o plnení úloh vyplývajúcich zo Schengenského acquis, ktorú vláda Slovenskej republiky vzala v júni 2002 na vedomie, správa sa zaoberá celkovým vývojom implementácie Schengenského acquis od roku 1999. Proces vypracovávania a prijímania materiálov s cieľom implementácie Schengenského acquis bol zavŕšený vypracovaním a schválením Schengenského akčného plánu Slovenskej republiky.
	Vzhľadom na skutočnosť, že schengenská problematika je neustále sa vyvíjajúci proces, boli kandidátske krajiny vyzvané každoročne aktualizovať svoje schengenské akčné plány. Túto požiadavku Európska komisia predniesla po prvýkrát na neformálnom stretnutí zástupcov Generálneho riaditeľstva EK pre rozšírenie a zástupcov Ministerstva vnútra Slovenskej republiky ku kapitole č.24 – spravodlivosť a vnútorné záležitosti dňa 7.novembra 2001 v Bruseli. Potreba pravidelne aktualizovať Schengenský akčný plán Slovenskej republiky je vyjadrená aj v Spoločnej pozícii EK ku kapitole č.24.
	Schengenský akčný plán Slovenskej republiky bol schválený vládou Slovenskej republiky dňa 5.septembra 2001  uznesením č.836. 
	V rámci aktualizácie Schengenského akčného plánu bola z pôvodného akčného plánu vypustená IV. kapitola venovaná stratégii budovania Národného Schengenského informačného systému. Táto kapitola bola rozpracovaná do samostatného materiálu pod názvom Projekt tvorby a rozvoja národného Schengenského informačného systému.
	Vzhľadom na skutočnosť, že dňa 12.júna 2002  vláda Slovenskej republiky vzala na vedomie  informáciu o plnení úloh vyplývajúcich zo Schengenského acquis opatrenia, vyhodnotené ako splnené, boli z textovej časti materiálu (II. kapitola) vypustené. Ostatné údaje boli zaktualizované a vložené nové skutočnosti a opatrenia potrebné na dosiahnutie úplnej implementácie Schengenského acquis. 
	Odpočet splnených úloh je uvedený v tabuľkovej časti, ktorá tvorí III. kapitolu. Tabuľka implementácie Schengenského acquis (III. kapitola) by mala slúžiť ako monitorovací nástroj plnenia, príp. neplnenia jednotlivých úloh. Na rozdiel od  Schengenského akčného plánu prijatého v roku 2001, bola v rámci aktualizovaného znenia doplnená do implementačnej tabuľky sekundárna legislatíva spolu s termínmi plnenia opatrení potrebných na dosiahnutie úplnej implementácie. 
	S cieľom upraviť situáciu v predkladaní materiálov týkajúcich sa schengenskej problematiky, t.j. na základe úlohy B.2 uznesenia vlády SR č. 836 z 5. septembra 2001 predkladať na rokovanie vlády informáciu o plnení Schengenského acquis každoročne do 31.mája a potrebu  pravidelnej aktualizácie Schengenského akčného plánu, navrhuje sa zrušiť úlohu B.2 uznesenia vlády SR č. 836 z 5. septembra 2001. Zároveň sa navrhuje v uznesení k predkladanému materiálu úloha pre ministra vnútra predkladať na rokovanie vlády správu o plnení úloh vyplývajúcich z aktualizovaných znení Schengenského akčného plánu a aktualizovať Schengenský akčný plán Slovenskej republiky každoročne do 31.septembra. 
	Navrhuje sa tiež zrušiť úlohu B.3 uznesenia vlády SR č.836 z 5.septembra 2001 pre všetkých zainteresovaných ministrov zabezpečovať plnenie úloh vyplývajúcich zo Schengenského acquis v rámci svoje pôsobnosti, pretože sa prenesie do nového uznesenia.
	Touto úpravou sa odstráni duplicita úloh stanovených v pôvodnom uznesení č. 836/2001 k Schengenskému akčnému plánu a v návrhu uznesenia k predkladanému aktualizovanému zneniu Schengenského akčného plánu. Zachová sa tým skutočnosť, že Slovenská republika bude mať jeden Schengenský akčný plán a každý rok sa budú prijímať jeho aktualizované znenia.
	Súčasne navrhujeme uložiť v bode B.1 návrhu uznesenia k predkladanému materiálu úlohu už len pre ministra vnútra, ako hlavného koordinátora a gestora schengenskej problematiky v Slovenskej republike. Povinnosť zabezpečovať plnenie úloh vyplývajúcich zo Schengenského akčného plánu vyplýva pre ministra vnútra, ministra spravodlivosti, ministra financií, ministra dopravy, pôšt a telekomunikácii, ministra pôdohospodárstva, ministra zahraničných vecí a splnomocnenca na ochranu osobných údajov z bodu B.2 navrhovaného uznesenia.
	Správa o vyhodnotení plnenia úloh vyplývajúcich zo Schengenského acquis a návrh aktualizácie Schengenského akčného plánu Slovenskej republiky bude po prerokovaní vo vláde Slovenskej republiky zaslaná EK s cieľom deklarovať splnenie ďalších úloh v rámci procesu implementácie Schengenského acquis.
	Predkladaný materiál bol predložený na medzirezortné pripomienkové konanie a vznesené pripomienky boli zapracované. 
	Predkladaný materiál nemá finančný, ekonomický, environmentálny vplyv a ani vplyv na zamestnanosť.